ཏྒཱ་ཏེ། སྥ་ར་ཎ་ཨི་མཾ་ག་ག་ན་གྲྀཧྣེ་དཾ་བ་ལྀཾ་ཏེ་སྭཱཧཱ། ཞེས་བརྗོད་ལ་རྔན་པ་བྱིན་ལ་བགེགས་བསྐྲད་དོ། །དེ་ནས་སྒྲོན་མེ་ཆང་བུ་དང་བཅས་པས་རྟེན་ལ་གཡས་སུ་ལན་གསུམ་བསྐོར་ཞིང་ནི་སུམྦྷ་བརྗོད་ལ། ཞི་དྲག་ཕྱེད་མས་སྦྱང་བས་ཕྱིར་དོར། །དེ་ནས་འཁོར་ལོ་སྤོས་ཀྱིས་གདུགས། ཡུངས་དཀར་གྱིས་བྲབས་ལ། ཨོཾ་སརྦ་བིགྷ་ནན་ཏཱ་ཀྲིཏ་ཧཱུྃ་ཧཱུྃ་གིས་བགེགས་དྲག་པོས་སྦྱངས། ཨོཾ་སརྦ་ཏ་ཐཱ་ག་ཏ་ཨ་བྷྀ་རེ་ཀ་ཏ་ས་མ་ཡ་ཤྲཱི་ཡེ་ཧཱུྃ་གིས་ཁྲུས་བྱས་ལ། ཨོཾ་སྭ་བྷ་ཝ་ཤུདྡྷ་སརྦ་དྷརྨཱ་སྭ་བྷ་ཝ་ཤུདྡྷོ྅ཧཾཿ འཁོར་ལོ་མི་དམིགས་ཏེ་སྟོང་པའི་ངང་ལས་རྨ་བྱས་བཏེགས་པའི་རིན་པོ་ཆེའི་ཁྲི་པདྨ་དང་ཟླ་བའི་སྟེང་དུ་ཧྲཱིཿལས་འོད་དཔག་མེད་དམར་པོ་ཕྱག་གཉིས་མཉམ་གཞག་གི་ཕྱག་རྒྱ་ཅན། དར་གྱི་སྟོད་གཡོགས་དང་། ཤམ་ཐབས་ཅན། རིན་པོ་ཆེའི་རྒྱན་དང་། རྡོ་རྗེའི་སྐྱིལ་ཀྲུང་གིས་བཞུགས་པའི་དཔྲལ་བར་ཨོཾ། མགྲིན་པར་ཨཱཿ ཐུགས་ཁར་ཧཱུྃ། ཧཱུྃ་ལས་འོད་འཕྲོས་པས་རང་བཞིན་གྱི་གནས་ནས་སངས་རྒྱས་རྣམས་འོད་དཔག་མེད་པའི་རྣམ་པར་ཨོཾ་བཛྲ་ས་མཱ་ཛ། ཛཿཧཱུྃ་བཾ་ཧོཿ ཡང་ཐུགས་ཁ་ནས་འོད་འཕྲོས་པས། འོག་མིན་ནས་སངས་རྒྱས་ཐམས་ཅད་ཨོཾ་བཛྲ་ས་མཱ་ཛཿ ཛཿཧཱུྃ་བཾ་ཧོཿ དེའི་དཔྲལ་བར་ཨོཾ་ལས་འཁོར་ལོ་དཀར་པོ་ཨོཾ་གྱིས་མཚན་པ། མགྲིན་པར་ཨཱཿལས་པདྨ་དམར་པོ་ཨཱཿས་མཚན་པ། སྙིང་ཁར་ཧཱུྃ་ལས་རྡོ་རྗེ་སྔོན་པོ་ཧཱུྃ་གིས་མཚན་པའོ། །ཡང་ཐུགས་ཁ་ནས་འོད་འཕྲོས་པས། དབང་གི་ལྷ་རིགས་ལྔ་འཁོར་བཅས་ཨོཾ་བཛྲ་ས་མཱ་ཛཿ ཨོཾ་སརྦ་ཏ་ཐཱ་ག་ཏ་ཨ་བྷི་རེ་ཀ་ཏ་ས་མ་ཡ་ཤྲཱི་ཡེ་ཧཱུྃ། དབང་བསྐུར། སྐུ་གང་། དྲི་མ་དག ཆུ་ལྷག་མ་ཡར་ལུད་པ་ལས་རང་འདྲའི་རིགས་བདག་གིས་དབུ་བརྒྱན། དེ་ནས་མཆོད་པ་བསང་སྦྱངས་བྱིན་གྱིས་བརླབས་ལ། ཨོཾ་ཨ་མྲྀ་ཏ་བྷ་ཝ་ཧྲི་མཎྜལ་སོ་སོར་སྦྱར་བའི་ཨརྒྷྃ་ནས་ཤཔྡའི་བར་གྱིས་མཆོད་ནས། གྷཎྜེ་ར་ཎས་རོལ་མོ་ཕུལ། འདོད་ཆགས་རྡོ་རྗེ་ཆོས་ཀྱི་སྐུ། །ཀུན་རྟོག་ཡེ་ཤེས་རྡོ་རྗེའི་སྐུ། །ཏིང་འཛིན་ཆེན་པོ་ཕྱག་རྒྱ་ཅན། །ཕྱག་འཚལ་སྣང་བ་མཐའ་ཡས་ལ། །མཆོད་བསྟོད་ཞུ་བ་ལས་བྱུང་བའི་འཁོར་ལོར་གྱུར་པར་བསམ། འཁོར་ལོ་ལ་བཀོད་པའི་སྔགས་རེ་རེ་ལ་ཡང་བརྒྱ་རྩ་རེ། ཡེ་དྷརྨཱཿབརྒྱ་རྩ་བརྒྱད་བཟླས་ལ་བརྟན་པར་བྱའོ། །མེ་ཏོག་གཏོར་ཞིང་ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། ཡང་ཡང་བརྗོད། དེ་ནས་འཁོར་ལོ་གཉིས་ཀྱི་པད་འདབ་ཀྱི་མཚམས་རྣམས་སུ་མར་དང་། སྦྲང་རྩི་དང་། ཤ་ཀ་ར་བསྲེས་པས་བྱུགས་ལ། ཕོ་འཁོར་སྟེང་དང་མོ་འཁོར་འོག་ཏུ་བྱས་ལ་ཡབ་ཡུམ་སོ་སོར་འགྲིག་པར་ཁ་སྦྱར་ལ། དར་རམ་རས་སམ་བལ་སྐུད་སེར་པོས་འཁོར་ལོ་མི་མངོན་པར་དཀྲིས་ལ། སྐུད་པའི་ལྷག་མས་ཕོ་འཁོར་གྱི་སྟེང་གི་དབུས་སུ་མདུད་ལོག་ཁུག་པ་ཅན་བྱས་ལ་བཞག མཆོད་རྫས་དམན་པ་རྣམས་བསྡུའོ། །དེ་ནས་མཉེས་པའི་བསྒྲུབ་པ་དངོས་ནི། གནས་ཁང་ཡིད་དུ་འོངས་བར་བླ་བྲེ་དང་ཡོལ་བ་ལ་སོགས་པས་བརྒྱན་པའི་སར། དར་རམ་རས་ལ་སོགས་པ་གཞི་སེར་པོའི་སྟེང་དུ། ཟངས་གཞོང་འབྲས་ལ་སོགས་པའི་འབྲུ་བཟང་པོས་བཀང་ལ། གསེར། གཡུ། སྤོས་ཤེལ། བྱི་རུ། མུ་ཏིག་སོགས་བཅལ་དུ་བཀྲམ་པའི་སྟེང་དུ་འཁོར་ལོ་ཁ་སྦྱར་ཞལ་ལྷོར་བསྟན་པའི་སྔར་གྱི་མདུད་ཁུག་ལ་གཟུངས་ཐག་སེར་པོ་བཏགས་ལ་དེའི་སྟེང་དུ་དར་སེར་པོའི་གུར་ཕུབ། མཐའ་མར་གཡས་སྐོར་དུ་མཆོད་པ་བཟང་པོ་སྤྱི་དང་མཐུན་པར་བཤམས། ཤར་དུ་ཁ་ཟས་བཟང་དགུས་བརྒྱན་པའི་གཏོར་མ་ཆེན་པོ་གཅིག་བཤམས། ཆ་གསུམ་གཏོར་མ་ཡང་བཤམས། དེ་ནས་འདི་ཉིད་དམ། དེ་མིན་རབ་གསང་འདུས་སོགས་བླ་མེད་ཀྱི་དཀྱིལ་འཁོར་གང་རུང་གཅིག་ཏུ་དབང་བསྐུར་བ་ཐོབ་ཅིང་དམ་ཚིག་དང་ལྡན་པ་བཞི་ཡན་ཆད་ཅི་རིགས་པ་གྲལ་དུ་འཁོད། མདུན་དུ་རྡོ་རྗེ་དྲིལ་བུ་དང་བཅས་པས་མཆོད་པ་བྱིན་གྱིས་བརླབས་ལ། བདག་བསྐྱེད་བསྒོམ་པ་ནི། རང་གི་ཡི་དམ་གང་བྱེད་ཀྱི་བསྒོམ་བཟླས་བྱས་པས་རུང་སྟེ། རྗེ་སེམས་དཔའ་ཆེན་པོས་མུས་པའི་ལྷ་ཆེན་གྱི་འཁོར་ལོའི་བསྒྲུབ་པའི་དུས་བདག་བསྐྱེད་རྣམ་རྒྱལ་ལ་མཛད་པས་དེ་ལྟར་བྱས་ཀྱང་ཤིན་ཏུ་ལེགས་ཏེ། རྗེ་བཙུན་གྱི་དཔའ་བོ་གྲུབ་པའི་ཊིཀྐ་ལས་འདི་རྣམས་བསྒྲུབ་པའི་བདག་གི་རྣལ་འབྱོར། རང་གི་ཡི་དམ་མམ་འདི་ཉིད་ཀྱི་འཇམ་དབྱངས་དཔའ་བོ་གྲུབ་པ་གང་རུང་གིས་བྱའོ། །གསུངས་པའི་རང་གི་ཡི་དམ་གྱི་དགོངས་པར་གྲུབ་བོ། །ཞེས་འཇམ་དབྱངས་སངས་རིན་གྱི་གསུང་རབ་ལས་འབྱུང་ངོ་། །དེ་ནས་རང་གི་མདུན་གྱི་འཁོར་ལོ་བསངས་སྦྱངས། སྟོང་པའི་ངང་ལས་ཧཱུྃ་ལས་སྣ་ཚོགས་རྡོ་རྗེའི་ལྟེ་བའི་ཧཱུྃ་ལས་འོད་ཟེར་ཕྱོགས་བཅུར་འཕྲོས་པ་ལས་བྱུང་བའི་སྲུང་བའི་འཁོར་ལོའི་ནང་དུ། བྷྲཱུྃ་ལས་བྱུང་བའི་གཞལ་ཡས་ཁང་གི་དབུས་སུ་པྃ་ལས་སྣ་ཚོགས་པདྨ་འདབ་མ་བརྒྱད་པའི་ལྟེ་བ་དང་འདབ་མ་རྣམས་ལ་ཨ་ལས་ཟླ་བའི་དཀྱིལ་འཁོར་རེ་རེ། དབུས་ཀྱི་གདན་གྱི་སྟེང་དུ་ཁྃ་ལས་རིན་པོ་ཆེ་འབྲས་ཀྱི་སྙེ་མ་ཝྃ་གིས་མཚན་པ་ལས་ལྷ་མོ་ནོར་རྒྱུན་མ་དེ་དང་དུས་མཉམ་དུ་འདབ་མ་རྣམས་ལ་སྐད་ཅིག་གིས། ཤར་དུ་ཟླ་འོད་མ། ལྷོར་སྦྱིན་མ། ནུབ་ཏུ་དབང་སྦྱིན་མ། བྱང་དུ་འཕགས་མ། ཤར་ལྷོར་རབ་ཏུ་བཟང་མོ། ལྷོ་ནུབ་ཏུ་རུས་སྦལ་མ། ནུབ་བྱང་དུ་མཛེས་མ། བྱང་ཤར་དུ་དབྱངས་ཅན་མ། གཙོ་འཁོར་ཐམས་ཅད་སྐུ་མདོག་གསེར་བཙོ་མ་ལྟ་བུ། གཡས་བརྐྱང་གིས་ཕྱེད་ཀྲུང་གིས་བཞུགས་པ། ཕྱག་གཡས་ཤིང་ཐོག་བི་ཛ་པུ་ར་ཀ་བསྣམས་པས་ཡབ་ཀྱི་མགུལ་པ་ལ་འཁྱུད་པ། གཡོན་གྱིས་འབྲས་ཀྱི་སྙེ་མ་བསྣམས་པ། རིན་པོ་ཆེའི་རྒྱན་ཐམས་ཅད་ཀྱིས་བརྒྱན་པ། བུད་མེད་སྒྱུ་མའི་ང་རྒྱལ་གྱིས་འགྱིངས་པ། ནུ་འབུར་ཟུང་དང་ལྡན་པ། རིན་པོ་ཆེ་འབར་མ་སྐྱུག་པར་གྱུར་པའི་པདྨའི་གཏེར་མནན་པའོ། །གཙོ་མོའི་སྐུ་གཡས་ཀྱི་སྟེང་དུ་ཛྃ་ལས་བི་ཛ་པུ་ར་ཛྃ་གིས་མཚན་པ་ལས་ཛྃ་བྷ་ལ་དེ་དང་དུས་མཉམ་དུ་ཕྱོགས་ཀྱི་ལྷ་མོ་རྣམས་ཀྱི་སྐུ་གཡས་ཀྱི་སྟེང་དུ་ཡང་སྐད་ཅིག་གིས། ཤར་དུ་ནོར་བུ་བཟང་པོ། ལྷོར་གང་བ་བཟང་པོ། ནུབ་ཏུ་གནོད་སྦྱིན་མ། བྱང་དུ་རྣམ་ཐོས་སྲས། ཤར་ལྷོར་རོལ་པའི་ཕྲེང་བ། ལྷོ་ནུབ་ཏུ་འཛམ་བུ་འཁྱིལ་པ། ནུབ་བྱང་དུ་གདོང་གི་དབང་པོ། བྱང་ཤར་དུ་སྤྱོད་པའི་དབང་པོ། གནོད་སྦྱིན་ཐམས་ཅད་ཀྱང་སྐུ་མདོག་གསེར་བཙོ་མ་ལྟ་བུ། གཡས་བི་ཛ་པུ་ར་ཀ གཡོན་ནེའུ་ལེ་འཛིན་པས་ཡུམ་ལ་འཁྱུད་པ། རིན་པོ་ཆེའི་རྒྱན་ཐམས་ཅད་ཀྱིས་བརྒྱན་པ། དར་སྣ་ཚོགས་ཀྱི་ན་བཟས་མཛེས་པའོ། །གཙོ་འཁོར་ཐམས་ཅད་ཀྱི་སྐུ་གསུང་ཐུགས་བྱིན་གྱིས་བརླབས། ཡེ་ཤེས་པ་གཞུག དབང་བསྐུར་ཏེ་ཐམས་ཅད་ལ་རིན་ཆེན་འབྱུང་ལྡན་གྱིས་དབུ་བརྒྱན། དེ་ནས་མཆོད་ལ། ཕུན་ཚོགས་དགེ་ལེགས་ཀུན་འབྱུང་བཅོམ་ལྡན་མ། །དཔལ་དང་འབྱོར་བའི་དབང་ཕྱུག་ནོར་རྒྱུན་མ། །ཡིད་ལ་རེ་བའི་བཀྲ་ཤིས་སྩོལ་མཛད་མ། །བསམ་འཕེལ་དཀྱིལ་འཁོར་དབང་ཕྱུག་མ་ལ་བསྟོད། །ཅེས་དང་། ནོར་གྱི་དབང་ཕྱུག་རིན་ཆེན་གཏེར་མངའ་ཞིང་། །ཞེས་ཚིག་བཅད་ཀྱིས་བསྟོད་ལ། བཟླས་པ་བྱ་བ་ནི། གཟུངས་ཐག་ནས་བཟུང་ལ་རང་གི་སྙིང་ཁ་ནས་སྔགས་ཀྱི་ཕྲེང་བ་འོད་ཟེར་སེར་པོ་འཕྲོ་བ་གཟུངས་ཐག་ལ་བརྟེན་ནས་སོང་བས་མདུན་བསྐྱེད་ཀྱི་ཐུགས་ཁར་ཕོག་པས་དེའི་རྒྱུད་བསྐུལ་དེ་དག་ལས་འོད་ཟེར་འཕྲོས། སངས་རྒྱས་དང་བྱང་ཆུབ་སེམས་དཔའ་ལ་ཕོག་པས་དེ་ཐམས་ཅད་ཀྱི་ཐུགས་ཀ་ནས་རྒྱས་པའི་དངོས་གྲུབ་ཐམས་ཅད་སྤྱན་དྲངས། མདུན་བསྐྱེད་ཀྱི་ལྷ་དང་ཡོན་བདག་ལ་ཕོག་པས། མདུན་བསྐྱེད་བྱིན་རླབས་ཅན་དང་། ཡོན་བདག་གི་ཚེ་དང་བསོད་ནམས་རྒྱས་པར་གྱུར་པར་བསམ་ལ་སྔགས་སྤེལ་ཚིག་ཅན་བཟླས་ཏེ། གཅིག་ལ་མཚོན་ན། ཨོཾ་བ་སུ་དྷཱ་རི་ཎི་ཡཻ་མཱ་མ་ད་ནྃ་དེ་ཧི་དེ་ཧི་སྭཱཧཱ། ཞེས་པའི་སྤེལ་ཚིག་ཐམས་ཅད་བཅུག་ལ། བཟླས་གྲངས་ནི་ཅི་མང་གྱིས་ན་བཟང་། དེ་ལྟར་གོང་གི་སྤེལ་ཚིག་རིགས་འགྲེ་སྦྱར་བའི་ལྷ་སོ་སོའི་སྔགས་ནི་འདི་ཡིན་ཏེ། ཨོཾ་ཙཎྜ་ཀནྡྱཻ་སྭཱཧཱ། ཨོཾ་ཌྱཻ་སྭཱཧཱ། ཨོཾ་སུ་དདྡྱཻ་སྭཱཧཱ། ཨོཾ་ཨཱརྻ་ཡཻ་སྭཱཧཱ། ཨོཾ་སུ་བྷ་པྲ་ཡཻ་སྭཱཧཱ། ཨོཾ་གུཔྟ་ཡཻ་སྭཱཧཱ། ཨོཾ་དེ་ཝྱཻ་སྭཱཧཱ། ཨོཾ་ས་ར་སྭ་ཏ་ཡཻ་སྭཱཧཱ། ཞེས་པ་ཡུམ་རྣམས་དང་། ཨོཾ་ཛམྦྷ་ལ་ཛ་ལེནྡྲ་ཡ་སྭཱཧཱ། ཨོཾ་མ་ཎི་བྷཱ་དྲ་ཡ་སྭཱཧཱ། ཨོཾ་པུརྞ་བྷ་དྲ་ཡ་སྭཱཧཱ། ཨོཾ་དྷ་ན་དཱ་ཡ་སྭཱཧཱ། ཨོཾ་བཻ་ཤྲཱ་མ་ཎ་ཡ་སྭཱཧཱ། ཨོཾ་ཀ་ལི་མཱ་ལི་ནི་ཡེ་སྭཱཧཱ། ཨོཾ་པི་ཙི་ཀུཎྜ་ལི་ཡེ་སྭཱཧཱ། ཨོཾ་མུ་ཁེནྡྲ་ཡ་སྭཱཧཱ། ཨོཾ་ཙ་རནྡྷ་ཡ་སྭཱཧཱ། ཞེས་པ་ཡབ་རྣམས་སོ། །དེ་ནས་གཏོར་མ་ཡི་གེ་གསུམ་གྱིས་བདུད་རྩིར་བྱིན་གྱིས་བརླབས་ཏེ། མཚན་སྔགས་ལ། ཨི་དཾ་བ་ལིཾ་ཁ་ཁ། ཁཱ་ཧི་ཁཱ་ཧི་སརྦ་སིདྡྷི་མེ་པྲ་ཡ་ཚན་ཏུ་སྭཱཧཱ། ཞེས་པས་ཕུལ། མཆོད་བསྟོད་བསྡུས་པ་བྱས་ནས་འདོད་དོན་ལ་གསོལ་བ་བཏབ། ཆ་གསུམ་གཏོར་མ་བཏང་། དེ་ནས་མཆོད་བསྟོད་བྱ། འཁོར་ལོ་ལ་བརྟན་བཞུགས་བྱ། བཀྲ་ཤིས་ཀྱི་ཚིགས་བཅད་བརྗོད། དེ་ལྟ་བུ་ཐུན་གསུམ་གྱི་རིམ་པས་ཞག་བདུན་ཡན་ཅི་རིགས་པར་བྱའོ། །དེ་ནས་རྟེན་གྱི་པདྨའམ། ཁྲི་སོགས་སམ། བང་མཛོད་ལ་སོགས་པར་ཟས་ནོར་བཟང་པོ་དང་ལྷན་ཅིག་ཏུ་བཞག་ནས་མཆོད་ན་དངོས་གྲུབ་སྩོལ་བར་མཛད་དོ། །བསྒྲུབ་པ་ཡུན་རིང་ཐུང་ནི་དམིགས་ལྟས་དང་སྦྱར་ཏེ། རྨི་ལམ་དུ་ནོར་མང་པོ་སྦྱིན་པ་དང་། གདན་ཁྲི་བཟང་པོ་ལ་བསྡད་པ་དང་། སྒྲུབ་པ་པོ་ཡོན་བདག་རྒྱན་བཟང་པོས་བརྒྱན་པ་སོགས་དམིགས་ལྟས་བཟང་པོ་མ་བྱུང་གི་བར་དུ་བསྒྲུབ་བོ། །གྲུབ་པ་དང་འཁོར་ལོ་རྟེན་གྱི་ནང་དུ་བཅུག་པའམ། དེ་མིན་བང་མཛོད་དུ་འཇོག་ན་ཁམ་ཕོར་སེར་པོ་ཁ་སྦྱར་བའི་ནང་དུ་ཕོ་འཁོར་སྟེང་དུ་ཡོད་པར་བཅུག་ལ། འཁོར་ལོའི་སྟེང་འོག་ཏུ་འབྲུ་དང་། སྨན་སྣ། དར་སྣ། རིན་པོ་ཆེ་ཡང་བླུག་ལ་དར་སེར་གྱིས་དཀྲིས་ལ། བཀུར་སྟི་བཟང་པོ་བྱས་པས་འབྱོར་པ་རྒྱས་པར་འགྱུར་རོ། །འདི་ཡི་དགོས་པ་ནི་སྦྱིན་བདག་གི་རྟེན་གསུམ་བཞེངས་ནས་དེ་ཡི་ཕྱོགས་སུ་དངོས་པོ་ཕལ་ཆེར་བཏང་པས་ཕྱིས་ནོར་མེད་པར་སོང་ན། རྟེན་གསུམ་དང་བསྟན་པ་ལ་སྨོད་ཅིང་ལས་རྒྱུ་འབྲས་ལ་བསྐུར་བ་འདེབས་པ་འབྱུང་བས། དེ་སྤང་བའི་ཕྱིར། དཔལ་འབྱོར་རྒྱས་པའི་འཕྲུལ་འཁོར་འདི་བྱས་པས་དཔལ་དགུར་འགྱུར་ཞེས་བྱ་སྟེ། ལོ་གཅིག་གི་ནང་དུ། རྟེན་གྱི་ནང་དུ་གང་སོང་དགུ་འགྱུར་འབྱུང་བའི་ཕན་ཡོན་གསུངས་པས་དེའི་དགོས་པ་ཡོད་ཅིང་། རྟེན་དེ་ལ་ཡང་མཆོད་པ་རྒྱུན་མི་འཆད་པ་དང་ཚུལ་བཞིན་བསྒྲུབས་པའི་འཁོར་ལོ་གང་དུ་ཡོད་ཀྱང་། ཕྱོགས་དེར་དགོས་འདོད་ཆར་ལྟར་འབབ་པའི་ཕན་ཡོན་དཔག་ཏུ་མེད་པ་འབྱུང་བ་ཡིན་ནོ། །ཞེས་པ་འདི་ནི་རབ་ཏུ་གནས་པ་དོན་གསལ་སོགས་རབ་གནས་ཀྱི་ཡིག་ཆ་རྣམས་ལ་གསལ་བྱེད་དུ་དམིགས་པ་དང་། ལྷག་པར་སྔགས་འཆང་ཆོས་ཀྱི་རྒྱལ་པོ་ཀུན་དགའ་རིན་ཆེན་གྱིས་མཛད་པའི་རབ་གནས་དངོས་གྲུབ་འབྱུང་བ་ལས་རྟེན་གྱི་གཟུངས་རྫོངས་ལ་མེད་ཐབས་མེད་པའི་གནོད་སྦྱིན་འཁོར་ལོ་བསྒྲུབ་ཚུལ་ཁོ་བོས་ལོགས་སུ་བྲིས་པ་ལྟར་ཤེས་པར་བྱའོ་ཞེས་གསུངས་འདུག་ཀྱང་གསུང་རྩོམ་གནང་མ་གྲུབ་འདུག་པ་ནས་སྔགས་འཆང་མཚུངས་མེད་དེ་ཉིད་ཀྱི་དགོངས་པ་རྫོགས་ཐབས་སུ་དམིགས་ཏེ། གནོད་སྦྱིན་ཕོ་འཁོར་མོ་འཁོར་བསྒྲུབ་པའམ་མཉེས་པའི་ཆོ་ག་ཕུན་ཚོགས་ཀུན་འབྱུང་ཞེས་བྱ་བ་འདི་ནི། འཇམ་དཔལ་དཔའ་བོ་གྲུབ་པའི་རྒྱུད་དང་། དེའི་འགྲེལ་པ་སློབ་དཔོན་སུ་བྷ་ཀ་རས་མཛད་པ་དང་། རྗེ་བཙུན་ཆེན་པོ་གྲགས་པ་རྒྱལ་མཚན་གྱིས་མཛད་པའི་དཔའ་བོ་གྲུབ་པའི་མན་ངག་དང་། རབ་གནས་དོན་གསལ་དང་། དཔའ་བོ་གྲུབ་པའི་རྒྱུད་ཀྱི་མཆན་དང་། སྔ་རབས་ཀྱི་བླ་མ་ཤར་ཆེན་ཡེ་ཤེས་རྒྱལ་མཚན་དང་། རྡོ་རྗེ་འཆང་གི་དངོས་སློབ་གུ་ནའི་མཚན་དང་། ནམ་དགེ་སོགས་ཀྱིས་རྡོ་རྗེ་འཆང་གི་གསུང་རྒྱུན་བྲིས་པའི་ཡིག་ཆ་དང་། རྗེ་སངས་རྒྱས་རིན་ཆེན་སོགས་ཀྱིས་མཛད་པའི་གསུང་རབ་འགའ་ཞིག་དང་། བརྒྱུད་པའི་མན་ངག་ལ་བརྟེན་ཏེ། མི་འཕྲོགས་པའི་མཁྱེན་རབ་དང་ཐུགས་རྗེ་ཚད་མེད་པ་མངའ་བ། སྐུ་ཚེ་དཔག་ཏུ་མེད་པའི་སྔོན་རོལ་ནས། རང་དང་གཞན་གྱི་གྲུབ་པའི་མཐའ་རྒྱ་མཚོའི་ཕ་རོལ་ཏུ་སོན་པས། སྐུའི་སྐྱེ་བ་འདིར་མཁས་གྲུབ་རྣམས་ཀྱི་གཙུག་གི་ནོར་བུ་ལྟ་བུར་གྱུར་ཅིང་། དཔལ་ལྡན་བླ་མ་དམ་པ་དྲུག་པ་རྡོ་རྗེ་འཆང་ཆེན་པོ་དང་དབྱེར་མེད་པའི་འཇམ་པའི་དབྱངས་བསོད་ནམས་དབང་པོ་དང་རྒྱལ་སྲས་གྲགས་པའི་མཚན་ཅན་སྤྲུལ་པའི་སྐུ་སྐུ་མཆེད་དང་། རྡོ་རྗེ་འཆང་མུས་ཆེན་བུདྡྷའི་མཚན་ཅན་སོགས་ཀྱི་ཞབས་རྡུལ་ལ་ཡན་ལག་མཆོག་གིས་གུས་པས་གཏུགས་པ་ས་སྐྱ་པ་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས། འཇམ་དབྱངས་ཆོས་ཀྱི་རྒྱལ་པོ་སྐུ་མཆེད་གྱི་ནང་རྟེན་དངུལ་གདུང་ངོ་མཚར་ཅན་གཉིས་སོགས་རྟེན་བཞེངས་རྒྱ་དཔངས་ཆེ་བ་བགྱིས་སྐབས། ལྕགས་བྱ་ཟླ་བ་བརྒྱད་པའི་དམར་ཆའི་ཚེས་ལ་རྟེན་འབྲེལ་ལེགས་ཆ་དང་བཅས་དཔལ་ས་སྐྱའི་ལྷ་ཆེན་རིག་འཛིན་ཕོ་བྲང་དུ་སྦྱར་བ་འདིས་རང་གཞན་ཀུན་ལ་ཕན་བདེ་བསམ་གྱིས་མི་ཁྱབ་པ་འབྱུང་བར་གྱུར་ཅིག། །།སརྦ་མངྒ་ལཾ།། །།
གཅིག་ཞུས།། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
གནོད་སྦྱིན་འཁོར་ལོའི་སྒྲུབ་ཚུལ་ཕུན་ཚོགས་ཀུན་འབྱུང་།

:GyatonRare Texts of the Sakya Tradition

Kunga Gyaton